Venecijos Albanija
Venecijos Albanija (it. Albania Veneta) – buvusios Venecijos respublikos valdos Juodkalnijos Adrijos jūros pakrantėje. Kaip ir šiauriau buvusi Dalmatija ir Jonijos salos priešais Graikijos pakrantę, Venecijos Albanija buvo atskiras administracinis vienetas, kurį valdė Kotore rezidavęs proveditorius. Teritorija aplink Kotoro įlanką Venecijos valdžioje išbuvo nuo 1420 m. iki 1797 m., nors jos sienos laikui bėgant keitėsi. Venecijos Albanija, su savo gerai įtvirtintomis pakrantės gyvenvietėmis buvo svarbus kovos su Osmanų ekspansija palei Adrijos jūros pakrantę forpostas. Pradžioje apėmė dabartinės šiaurinės Albanijos ir Juodkalnijos pakrantes, bet 1571 m. Albanijos ir pietų Juodkalnijos pakrantes užėmė Osmanų imperija.